AVTOMOBILLAR UCHUN BUTLOVCHI BUYUMLAR ISHLAB CHIQARADIGAN OʻZBEKISTON — KOREYA QOʻSHMA KORXONALARI TASHKIL ETISH TOʻGʻRISIDA
(resolution, 1995-05-30)

Oʻzbekiston Respublikasida chet el investitsiyalarini jalb etgan holda avtomobil sanoatining ishlab chiqarish bazasini shakllantirish va rivojlantirish maqsadida Vazirlar Mahkamasi qaror qiladi: 1. Quyidagi: Oʻzbekiston tomonidan “Oʻzavtosanoat” uyushmasi va “Oʻzsanoatxoʻjalikqurilish” davlat korporatsiyasining “Andijonqurilish zavodi” aksionerlik jamiyati hamda Koreya tomonidan “Dongju end Ko. Ltd” kompaniyasi tashkil etadigan lok-boʻyoq mahsulotlari ishlab chiqaradigan, ustav jamgʻarmasi 4 mln. AQSH dollari miqdorida boʻlgan “Oʻz-Dongju Ko.” qoʻshma korxonasi; Oʻzbekiston tomonidan “Oʻzavtosanoat” uyushmasi va “Oʻzmashsanoat” uyushmasining “Andijonirmash zavodi” aksionerlik jamiyati hamda Koreya tomonidan “Tong Xong Elektrik Ko. Ltd” kompaniyasi tashkil etadigan avtomobil oʻrindiqlari ishlab chiqaradigan, ustav jamgʻarmasi 6,42 mln. AQSH dollari miqdorida boʻlgan “Oʻz-Tong Xong Ko.” qoʻshma korxonasi; Oʻzbekiston tomonidan “Oʻzavtosanoat” uyushmasi va Melioratsiya va suv xoʻjaligi vazirligi SANIIRI ilmiy-ishlab chiqarish birlashmasining tajriba-eksperimental zavodi hamda Koreya tomonidan “Koram Plastik Ko. Ltd” kompaniyasi tashkil etadigan bamperlar va pribor panellari ishlab chiqaradigan, ustav jamgʻarmasi 5 mln. AQSH dollari miqdorida boʻlgan “Oʻz-Koram Ko.” qoʻshma korxonasi tashkil etilishi maʼqullansin. 2. Belgilab qoʻyilsinki, tashkil etilayotgan qoʻshma korxonalarning ustav jamgʻarmalari Oʻzbekiston va Koreya tomonidan baravarlik asosida quyidagi shakllardagi ulushlarda: “Oʻzavtosanoat” uyushmasi tomonidan — Respublika valyuta jamgʻarmasining krediti hisobidan; Oʻzbekistonning bazaviy korxonalari tomonidan natura shaklida — mavjud binolar va inshootlardan; koreyalik hammuassislar tomonidan — tegishli qoʻshma korxonalar naqd valyuta schyotlari bilan shakllantiriladi. Ushbu qoʻshma korxonalar uchun asosiy texnologik asbob-uskunalarni mablagʻ bilan taʼminlash Koreya tomonidan umumiy summasi 32,906 mln AQSH dollaridan iborat boʻlgan xorijiy kreditlarni Oʻzbekiston Respublikasi Hukumatining kafolati ostida jalb etish yoʻli bilan amalga oshiriladi. 3. Oʻzbekiston Respublikasi Davlat mulki qoʻmitasi imzolangan taʼsis hujjatlariga muvofiq: “Oʻzsanoatxoʻjalikqurilish” davlat korporatsiyasi “Andijonqurilish zavodi” aksionerlik jamiyatining mavjud binolari va inshootlarining 17900 kvadrat metr maydonini “Oʻz-Dongju Ko.” qoʻshma korxonasining ustav jamgʻarmasiga qoʻshish uchun; “Oʻzmashsanoat” uyushmasi “Andijonirmash zavodi” aksionerlik jamiyatining mavjud binolari va inshootlarining 15100 kvadrat metr maydonini “Oʻz-Tong Xong Ko.” qoʻshma korxonasining ustav jamgʻarmasiga qoʻshish uchun; Melioratsiya va suv xoʻjaligi vazirligi SANIIRI ilmiy-ishlab chiqarish birlashmasi tajriba-eksperimental zavodining mavjud binolari va inshootlarining 3300 kvadrat metr maydonini “Oʻz-Koram Ko.” qoʻshma korxonasining ustav jamgʻarmasiga qoʻshish uchun berish toʻgʻrisida qaror chiqarsin. 4. Oʻzbekiston Respublikasi Adliya vazirligi qoʻshma korxonalarni belgilangan tartibda roʻyxatdan oʻtkazsin. 5. Oʻzbekiston Respublikasi Moliya vazirligi belgilangan tartibda: tashkil etilayotgan qoʻshma korxonalarning ustav jamgʻarmalarini shakllantirish uchun Respublika valyuta jamgʻarmasidan 7,064 mln AQSH dollari ajratish toʻgʻrisida “Oʻzavtosanoat” uyushmasi bilan kredit shartnomasi tuzsin; ushbu loyihalarni amalga oshirish uchun qarz beruvchi chet el investorlariga Oʻzbekiston Respublikasi qonun hujjatlariga muvofiq kafolat xatlari bersin. 6. Oʻzbekiston Respublikasi Markaziy bankiga texnik-iqtisodiy asoslashlarga koʻra va mablagʻ bilan taʼminlash jadvallariga muvofiq, obyektlar ishga tushirilgandan keyin qaytariladigan muddatga tashkil etilayotgan qoʻshma korxonalarga 2.085 mln AQSH dollariga teng miqdorda milliy valyutada maqsadli kredit ajratishni nazarda tutish tavsiya qilinsin. 7. Belgilab qoʻyilsinki, avtomobillar uchun butlovchi buyumlar ishlab chiqarish boʻyicha tashkil etilayotgan qoʻshma korxonalarga Vazirlar Mahkamasining 1992-yil 5-noyabrdagi 509-son qarorining 6 va 7-bandlarida nazarda tutilgan imtiyozlar va huquqlar joriy etiladi. 8. “Oʻzavtosanoat” uyushmasi “Oʻzeltexsanoat” va “Oʻzmashsanoat” uyushmalari bilan birgalikda ikki oy muddatda Koreyaning “Xanguk Tyubing”, “Dong Von Metal”, “San Lip”, “Xanguk Pelser”, “Okpo Elektrik” va “Pakkard Elektrik” kompaniyalari bilan butlovchi buyumlar nomenklaturasini kengaytirish boʻyicha ishlab chiqarishlar tashkil etish masalalarini ishlab chiqishni tugallasin. 9. Mazkur qarorning bajarilishini nazorat qilish Bosh vazirning oʻrinbosarlari Oʻ.T. Sultonov va Yu.F. Paygin zimmasiga yuklansin.